O centro d'o conchunto monastico ye o suyo claustro, encara que en realidat en Sant Per de Rodes cal charrar de claustros, en plural, y no situatos uno a o canto de l'atro so que superposatos, disposición que favoreixe tamién a orografía d'o lugar. O claustro superior, d'o sieglo XII, mos ha plegato en prou mal estato de conservación como conseqüencia d'os espullamientos feitos mientres os sieglos XIX y XX, conservando-se-ie bien poquetas restas in situ. Entre os pocos chapitels que se recolocoron mientres a reconstrucción feita en os anyos 1960 y anyos 1970 destaca o que representa una colla de monches. Se conservan chapitels d'iste claustro en museus de Barcelona y París y en coleccions particulars. O desenronamiento y as restauracions recents dixoron veyer un segundo claustro, inferior y mas primitivo, constituito por grans arcadas de meyo punto sin garra decoración.